মাহ চুচক বেগম

**মাহ চুচক বেগম** (, অর্থ 'চাঁদ ফুল'; মৃত্যু ২৮ মার্চ ১৫৬৪) ছিলেন দ্বিতীয় মুঘল সম্রাট হুমায়ুনের স্ত্রী। তিনি ছিলেন একজন উচ্চাকাঙ্ক্ষী নারী যিনি নায়েব সুবাদারকে বিতাড়িত করে নিজে কাবুল শাসন করেছিলেন। তিনি একবার ব্যক্তিগতভাবে তার সেনাবাহিনীর নেতৃত্ব দেন এবং জালালাবাদে মুঘল সেনাপতি মুনিম খানকে পরাজিত করেন, যাকে সম্রাট আকবর মাহ চুচকের কথিত সীমা লঙ্ঘনের কারণে পাঠিয়েছিলেন।

## প্রাথমিক জীবন
মাহ চুচক বেগমের বংশপরিচয় সমসাময়িক কোনো ইতিহাসে উল্লেখ করা হয়নি। তিনি আরঘুনের বৈরাম ওঘলান এবং ফরিদুন খান কাবুলের বোন ছিলেন। হুমায়ুন ১৫৪৬ সালে মাহ চুচককে বিবাহ করেন। তার দুই পুত্র ছিল— মির্জা মুহাম্মদ হাকিম ও ফারুখ ফাল মির্জা এবং তিন কন্যা— বখত-উন-নেসা বেগম, সকিনা বানু বেগম ও আমিনা বানু বেগম।

## বিধবা হিসেবে ভূমিকা

আকবরের রাজত্বের প্রাথমিক পর্যায়ে যে সকল মুঘল নারী তার জন্য অনেক সমস্যার সৃষ্টি করেছিলেন, তিনি ছিলেন তাদের একজন। ১৫৫৪ সালে হুমায়ুন তার ও মাহ চুচকের পুত্র মির্জা মুহাম্মদ হাকিমকে (যার বয়স তখন তিন বছর) মুনিম খানের তত্ত্বাবধানে কাবুলের গভর্নর মনোনীত করেন। ১৫৬৬ সালে আকবর এই নিয়োগ নিশ্চিত করেন। মুনিম খান ১৫৬১ সালে আকবরের দরবারে ফিরে আসেন এবং তার পুত্র গণি তার স্থলাভিষিক্ত হন। মাহ চুচক রাজনৈতিকভাবে উচ্চাকাঙ্ক্ষী ছিলেন। ফজল বেগ এবং তার পুত্র আবদুফাতহ (যারা গণি খানকে ঘৃণা করতেন) তাকে পরামর্শ দেন যে গণি খান যখন একবার সাময়িকভাবে ফালিজে অনুপস্থিত থাকবেন, তখন যেন কাবুলের দরজা বন্ধ করে দেওয়া হয়। গণি খান তার বিরোধিতা করার মতো অনুসারী না পেয়ে ভারতে চলে যান। মাহ চুচক বেগম তখন ফজল বেগকে উকিল এবং আবদুফাতহকে নায়েব (অভিভাবক) নিযুক্ত করেন, কিন্তু তাদের ওপর সন্তুষ্ট না হওয়ায় তার এক আমীর শাহ ওয়ালীর পরামর্শে তাদের উভয়কে হত্যা করেন। আকবর যখন এই খবর শোনেন, তখন তিনি মাহ চুচকের বিরুদ্ধে মুনিম খানকে এক বিশাল বাহিনীসহ পাঠান। মাহ চুচক তার মোকাবিলা করেন এবং জালালাবাদে মুনিম খানকে পরাজিত করেন। মাহ চুচক তিন জন উপদেষ্টার সহায়তায় কাবুল শাসন করতেন, যাদের মধ্যে দুই জন আগেই নিহত হয়েছিলেন। এখন তৃতীয় জনকেও হত্যা করা হয়। তাদের স্থলে হায়দার কাসিম কোহবুর আসেন, যাকে মাহ চুচক বেগম উকিল করেছিলেন। মুনিম খান গখরদের কাছে পালিয়ে যান এবং লজ্জিত ও ইতস্তত বোধ করে আকবরের সাথে যোগ দেন, যিনি তাকে আগ্রা দুর্গের কমান্ডার নিযুক্ত করেন।

এই সময়ে শাহ আবুল মালি নামে এক ব্যক্তি, যিনি উজবেকিস্তানের তিরমিজের মহান সৈয়দ পরিবারের অন্তর্ভুক্ত ছিলেন এবং লাহোরের কারাগার থেকে পালিয়েছিলেন, কাবুলে আসেন এবং মাহ চুচক বেগমের কাছে আশ্রয় প্রার্থনা করেন। বেগম তাকে স্বাগত জানান, তার প্রতি উদারতা প্রদর্শন করেন এবং তার কন্যা বখত-উন-নেসা বেগমের সাথে তার বিবাহ দেন।

## মৃত্যু এবং পরবর্তী অবস্থা
শাহ আবুল মালি শীঘ্রই মাহ চুচক বেগমের আধিপত্যবাদী এবং হস্তক্ষেপমূলক আচরণের ওপর বিরক্ত হয়ে ওঠেন। তিনি নিজেই কাবুল দখল করতে চেয়েছিলেন। তাই তিনি ১৫৬৪ সালে মাহ চুচক এবং হায়দার কাসিমকে হত্যা করেন। আকবরের সৎ ভাই এবং মাহ চুচকের পুত্র মির্জা হাকিম সৌভাগ্যক্রমে বদখশানের মির্জা সুলাইমান কর্তৃক উদ্ধার পান, যিনি আবুল মালিকে পরাজিত করেন এবং মির্জা হাকিমকে কাবুলের ওপর তার নিয়ন্ত্রণ বজায় রাখতে সাহায্য করেন। মাহ চুচক বেগমের কর্মকাণ্ড এবং তার রাজনৈতিক উচ্চাকাঙ্ক্ষা অবশ্যই আকবরের জন্য মাথাব্যথার কারণ হয়েছিল এবং তাকে সেই সময়ে বেশ ব্যথিত করেছিল, যখন তিনি ভারতে তার পিতার উত্তরাধিকার সূত্রে প্রাপ্ত, হারানো এবং অবশেষে পুনরায় ফিরে পাওয়া সাম্রাজ্যকে সংহত করার চেষ্টা করছিলেন। তবে তিনি শীঘ্রই মাহ চুচক বেগম এবং তার উচ্চাকাঙ্ক্ষী পথ থেকে মুক্ত হন।

## জনপ্রিয় সংস্কৃতিতে
২০১৩ সালে জি টিভিতে *[[জোধা আকবর (টিভি ধারাবাহিক)|জোধা আকবর]]* নামে একটি টেলিভিশন ধারাবাহিক প্রচারিত হয়, যেখানে মাহ চুচক বেগমের চরিত্রে অভিনয় করেছিলেন অভিনেত্রী মিতা বশিষ্ঠ।

## তথ্যসূত্র

বিষয়শ্রেণী:হুমায়ুনের স্ত্রী
বিষয়শ্রেণী:১৫৬৪-এ মৃত্যু
বিষয়শ্রেণী:আকবর
বিষয়শ্রেণী:জন্মের বছর অনুপস্থিত
বিষয়শ্রেণী:১৬শ শতাব্দীর আফগান ব্যক্তি
বিষয়শ্রেণী:১৬শ শতাব্দীর যুদ্ধে নারী
বিষয়শ্রেণী:যুদ্ধে ভারতীয় নারী
বিষয়শ্রেণী:পশতুন বংশোদ্ভূত ভারতীয় ব্যক্তি